**เอกสารประกอบการเรียนบทที่ 2**

รัฐธรรมนูญแห่งราชอาณาจักรไทย พุทธศักราช 2489 ถือเป็นรัฐธรรมนูญฉบับแรกของประเทศไทยที่กำหนดให้มีสภาที่สอง โดยเรียกชื่อว่า “พฤฒสภา” ก่อนที่จะเปลี่ยนเป็น “วุฒิสภา” ในรัฐธรรมนูญฉบับต่อ ๆ มา โดยก่อนจะมีการประกาศใช้รัฐธรรมนูญแห่งราชอาณาจักรไทย พุทธศักราช 2540 นั้น พฤฒสภา ถือเป็นสภาที่สองที่มาจากการเลือกตั้งทางอ้อม ส่วนวุฒิสภาตามรัฐธรรมนูญหลังจากนั้นจะมีที่มาจากการแต่งตั้งโดยพระมหากษัตริย์ทั้งสิ้น

**1. พฤฒสภาตามรัฐธรรมนูญแห่งราชอาณาจักรไทย พุทธศักราช 2489**

**1.1 ที่มาของพฤฒสภา**

- คุณสมบัติและลักษณะต้องห้ามของสมาชิกพฤฒสภา : รัฐธรรมนูญได้กำหนดคุณสมบัติและลักษณะต้องห้ามของสมาชิกพฤฒสภาไว้ ที่สำคัญ[[1]](#footnote-1) ได้แก่

 1) มีอายุไม่ต่ำกว่า 40 ปี บริบูรณ์

 2) มีวิทยาฐานะ (วุฒิการศึกษา) ไม่ต่ำกว่าปริญญาตรีหรือเทียบเท่ามาแล้วไม่ต่ำกว่า 5 ปี หรือเคยดำรงตำแหน่งทางราชการมาแล้วไม่ต่ำกว่าหัวหน้ากองหรืเทียบเท่า (เพื่อให้สมาชิกพฤฒสภาเป็นผู้มีความรู้และประสบการณ์) หรือเคยเป็นสมาชิกสภาผู้แทนราษฎรมาแล้ว

 ทั้งนี้ รัฐธรรมนูญได้กำหนดข้อห้ามว่าสมาชิกพฤฒสภา จะต้องไม่เป็นข้าราชการประจำ[[2]](#footnote-2) และบุคคลใดจะเป็นสมาชิกสภาผู้แทนราษฎรและสมาชิกพฤฒสภาในเวลาเดียวกันไม่ได้[[3]](#footnote-3)

 - การเลือกสมาชิกพฤฒสภา : รัฐธรรมนูญกำหนดให้พฤฒสภาประกอบด้วยสมาชิก 80 คน มาจากการเลือกตั้งทางอ้อม โดยให้สภาผู้แทนราษฎรเป็นผู้เลือกสมาชิกพฤฒสภาด้วยวิธีการออกเสียงลับ[[4]](#footnote-4) และให้วุฒิสภามีวาระ 6 ปี แต่เฉพาะพฤฒสภาในวาระแรก เมื่อครบกำหนด 3 ปี ให้มีการเปลี่ยนสมาชิกครึ่งหนึ่งด้วยการจับสลาก (แต่ผู้ที่ต้องพ้นจากตำแหน่ง จะไม่สามารถรับเลือกตั้งกลับเข้ามาอีก)[[5]](#footnote-5)

**1.2 อำนาจหน้าที่ของพฤฒสภา**

ในส่วนของอำนาจหน้าที่ของพฤฒสภานั้น รัฐธรรมนูญแห่งราชอาณาจักรไทย พุทธศักราช 2489 บัญญัติประเด็นเกี่ยวกับอำนาจหน้าที่ของพฤฒสภาทั้งในด้านนิติบัญญัติ การควบคุมการบริหารราชการแผ่นดิน และการพิจารณาร่างรัฐธรรมนูญแก้ไขเพิ่มเติมไว้ ดังนี้

 - อำนาจนิติบัญญัติ : รัฐธรรมนูญไม่ให้อำนาจการเสนอร่างกฎหมายแก่พฤฒสภา โดยกำหนดให้เฉพาะสภาผู้แทนราษฎรและคณะรัฐมนตรีเท่านั้นที่สามารถเสนอร่างกฎหมายได้[[6]](#footnote-6) และร่างกฎหมายนั้นจะต้องเสนอต่อสภาผู้แทนราษฎรก่อน เมื่อสภาผู้แทนราษฎรเห็นชอบกับร่างกฎหมายแล้ว จึงจะเสนอเข้าสู่การพิจารณาของพฤฒสภา โดยพฤฒสภามีเวลาในการพิจารณาภายใน 30 วัน (แต่ถ้าเป็นร่างพระราชบัญญัติเกี่ยวด้วยการเงิน จะต้องพิจารณาให้เสร็จภายใน 15 วัน) ถ้าหากพฤฒสภาไม่ให้ความเห็นชอบ หรือมีการแก้ไขเพิ่มเติม ก็ต้องส่งคืนไปยังสภาผู้แทนราษฎร โดยสภาผู้แทนราษฎรสามารถลงมติยืนยันได้ด้วยคะแนนเสียงมากกว่ากึ่งหนึ่งของจำนวนสมาชิกทั้งหมด[[7]](#footnote-7) ดังนั้น จึงกล่าวได้ว่าพฤฒสภามีอำนาจนิติบัญญัติน้อยกว่าสภาผู้แทนราษฎร

 - อำนาจการควบคุมการบริหารราชการแผ่นดิน : รัฐธรรมนูญกำหนดให้สมาชิกพฤฒสภาทุกคนสามารถตั้งกระทู้ถามรัฐมนตรีซึ่งเกี่ยวกับหน้าที่การงานก็ได้[[8]](#footnote-8)

 - อำนาจในการพิจารณาร่างรัฐธรรมนูญแก้ไขเพิ่มเติม : รัฐธรรมนูญได้กำหนดให้พฤฒสภาสามารถพิจารณาร่างรัฐธรรมนูญแก้ไขเพิ่มเติมได้ ซึ่งเป็นการพิจารณาโดยที่ประชุมของรัฐสภาร่วมกัน[[9]](#footnote-9)

 หลังจากรัฐธรรมนูญฉบับ พ.ศ. 2489 ถ้าหากเป็นช่วงที่ประเทศไทยมีรัฐธรรมนูญฉบับถาวรใช้บังคับ ก็จะกำหนดให้รัฐสภาประกอบด้วยสองสภา คือ สภาผู้แทนราษฎร และวุฒิสภา มาโดยตลอด อย่างไรก็ตาม รัฐธรรมนูญฉบับที่บังคับใช้หลังจากนี้ จนถึงก่อนการบังคับใช้รัฐธรรมนูญแห่งราชอาณาจักรไทย พุทธศักราช 2540 จะกำหนดให้วุฒิสภามีที่มาจากการแต่งตั้งของพระมหากษัตริย์ทั้งหมด ส่วนเรื่องอำนาจหน้าที่นั้น ก็จะเป็นการกำหนดอำนาจหน้าที่ของวุฒิสภาในด้านนิติบัญญัติ การควบคุมการบริหารราชการแผ่นดิน และอำนาจในการพิจารณาร่างรัฐธรรมนูญแก้ไขเพิ่มเติม โดยอาจมีรายละเอียดต่างกัน ดังนี้

**ตารางแสดงอำนาจหน้าที่ของวุฒิสภาก่อนการประกาศใช้รัฐธรรมนูญแห่งราชอาณาจักรไทย พุทธศักราช 2540**

| **รัฐธรรมนูญ**  | **อำนาจนิติบัญญัติ**  | **อำนาจการควบคุมการบริหารราชการแผ่นดิน** | **อำนาจในการพิจารณาร่างรัฐธรรมนูญแก้ไขเพิ่มเติม** |
| --- | --- | --- | --- |
| รัฐธรรมนูญแห่งราชอาณาจักรไทย พุทธศักราช 2490  | - วุฒิสภามีอำนาจเสนอร่างกฎหมายได้ (เนื่องจากรัฐธรรมนูญกำหนดให้การเสนอร่างกฎหมายมาจาก “สมาชิกรัฐสภา”)[[10]](#footnote-10)- ร่างกฎหมายจะต้องเสนอต่อสภาผู้แทนราษฎรก่อน ถ้าหากสภาผู้แทนราษฎรให้ความเห็นชอบแล้ว จึงจะนำเข้าสู่การพิจารณาของวุฒิสภา ถ้าหากวุฒิสภาไม่เห็นชอบ หรือแก้ไขเพิ่มเติม ก็ให้ส่งกลับมายังสภาผู้แทนราษฎร และสภาผู้แทนราษฎรสามารถพิจารณาลงมติยืนยันได้[[11]](#footnote-11) | สมาชิกวุฒิสภาทุกคนมีสิทธิตั้งกระทู้ถามรัฐมนตรีเกี่ยวกับงานในหน้าที่ได้[[12]](#footnote-12) | มีอำนาจให้ความเห็นชอบกับร่างรัฐธรรมนูญแก้ไขเพิ่มเติม โดยที่ประชุมร่วมกันของรัฐสภา[[13]](#footnote-13) |
| รัฐธรรมนูญแห่งราชอาณาจักรไทย พุทธศักราช 2492 | - วุฒิสภาไม่มีอำนาจในการเสนอร่างกฎหมาย[[14]](#footnote-14)- ร่างกฎหมายจะต้องเสนอต่อสภาผู้แทนราษฎรก่อน ถ้าหากสภาผู้แทนราษฎรให้ความเห็นชอบแล้ว จึงจะนำเข้าสู่การพิจารณาของวุฒิสภา ถ้าหากวุฒิสภาไม่เห็นชอบ หรือแก้ไขเพิ่มเติม ก็ให้ส่งกลับมายังสภาผู้แทนราษฎร และสภาผู้แทนราษฎรสามารถพิจารณาลงมติยืนยันได้ต่อเมื่อพ้นเวลา 1 ปี นับแต่วันที่วุฒิสภาส่งร่างพระราชบัญญัติกลับคืนมายังสภาผู้แทนราษฎร[[15]](#footnote-15) | - สมาชิกวุฒิสภาทุกคนมีสิทธิตั้งกระทู้ถามรัฐมนตรีเกี่ยวกับงานในหน้าที่ได้[[16]](#footnote-16)- สมาชิกวุฒิสภาไม่ต่ำกว่า 1 ใน 5 ของจำนวนสมาชิกวุฒิสภาทั้งหมด สามารถเข้าชื่อเพื่อเปิดอภิปรายทั่วไปในวุฒิสภาได้ เพื่อให้คณะรัฐมนตรีแถลงข้อเท็จจริง หรือแสดงความคิดเห็นในปัญหาที่เกี่ยวกับการบริหารราชการแผ่นดิน[[17]](#footnote-17) | - สมาชิกวุฒิสภาไม่น้อยกว่า 1 ใน 5 ของจำนวนสมาชิกวุฒิสภา หรือสมาชิกสองสภารวมกันไม่น้อยกว่า 1 ใน 5 ของจำนวนสมาชิกทั้งหมดของทั้งสองสภา สามารถเสนอญัตติขอแก้ไขเพิ่มเติมรัฐธรรมนูญได้[[18]](#footnote-18) - วุฒิสภาสามารถพิจารณาร่างรัฐธรรมนูญแก้ไขเพิ่มเติมได้ โดยผ่านที่ประชุมร่วมกันของทั้งสองสภา  |
| รัฐธรรมนูญแห่งราชอาณาจักรไทย พุทธศักราช 2511 | - สมาชิกวุฒิสภาสามารถเสนอร่างกฎหมายได้ แต่จะต้องมีคำรับรองของนายกรัฐมนตรี[[19]](#footnote-19)- ในกรณีที่ร่างพระราชบัญญัตินั้นเป็นร่างพระราชบัญญัติที่เสนอโดยวุฒิสภา จะต้องพิจารณาในวุฒิสภาก่อน เมื่อวุฒิสภาเห็นชอบแล้ว ให้เสนอต่อสภาผู้แทนราษฎรกรณีที่สภาผู้แทนราษฎรไม่เห็นชอบด้วย ก็ให้ร่างพระราชบัญญัตินั้นตกไป[[20]](#footnote-20) แต่ถ้าเป็นกรณีแก้ไขเพิ่มเติม ก็ให้ส่งร่างพระราชบัญญัตินั้นคืนมายังวุฒิสภา และอาจตั้งคณะกรรมาธิการร่วมกันเพื่อพิจารณาร่างกฎหมายนั้น ถ้าหากสภาใดสภาหนึ่งไม่เห็นชอบด้วย ก็ให้ร่างพระราชบัญญัตินั้นตกไป[[21]](#footnote-21)- แต่ถ้าเป็นร่างพระราชบัญญัติที่เสนอโดยสภาผู้แทนราษฎร ก็จะต้องเสนอต่อสภาผู้แทนราษฎรก่อน ถ้าหากสภาผู้แทนราษฎรให้ความเห็นชอบแล้ว จึงจะนำเข้าสู่การพิจารณาของวุฒิสภา ถ้าหากวุฒิสภาไม่เห็นชอบ หรือแก้ไขเพิ่มเติม ก็ให้ส่งกลับมายังสภาผู้แทนราษฎร และสภาผู้แทนราษฎรสามารถพิจารณาลงมติยืนยันได้ ต่อเมื่อพ้นระยะเวลา 1 ปี นับแต่วันที่วุฒิสภาส่งร่างกฎหมายนั้นคืนมายังสภาผู้แทนราษฎร[[22]](#footnote-22) | - สมาชิกวุฒิสภาทุกคนสามารถตั้งกระทู้ถามรัฐมนตรีในเรื่องเกี่ยวกับการงานในหน้าที่ได้[[23]](#footnote-23)- สมาชิกวุฒิสภาไม่ต่ำกว่า 1 ใน 5 ของสมาชิกทั้งหมดของแต่ละสภา สามารถขอเปิดอภิปรายทั่วไปเพื่อให้คณะรัฐมนตรีแถลงข้อเท็จจริงหรือแสดงความคิดเห็นในปัญหาที่เกี่ยวกับการบริหารราชการแผ่นดินได้[[24]](#footnote-24) - สมาชิกวุฒิสภาไม่ต่ำกว่า 1 ใน 5 ของจำนวนสมาชิกทั้งหมด หรือสมาชิกวุฒิสภาและสมาชิกสภาผู้แทนราษฎรไม่ต่ำกว่า 1 ใน 5 ของจำนวนสมาชิกทั้งหมดของทั้งสองสภารวมกัน สามารถขอเสนอญัตติเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายตัวหรือทั้งคณะ[[25]](#footnote-25) | - สมาชิกวุฒิสภาไม่น้อยกว่า 1 ใน 5 ของจำนวนสมาชิกวุฒิสภา หรือสมาชิกสองสภารวมกันไม่น้อยกว่า 1 ใน 5 ของจำนวนสมาชิกทั้งหมดของทั้งสองสภา สามารถเสนอญัตติขอแก้ไขเพิ่มเติมรัฐธรรมนูญได้[[26]](#footnote-26)- วุฒิสภาสามารถพิจารณาร่างรัฐธรรมนูญแก้ไขเพิ่มเติมได้ โดยผ่านที่ประชุมร่วมกันของทั้งสองสภา[[27]](#footnote-27) |
| รัฐธรรมนูญแห่งราชอาณาจักรไทย พุทธศักราช 2517 | - วุฒิสภาไม่สามารถเสนอร่างกฎหมายได้[[28]](#footnote-28)- ร่างกฎหมายจะต้องพิจารณาจากสภาผู้แทนราษฎรก่อน ถ้าหากสภาผู้แทนราษฎรให้ความเห็นชอบแล้ว จึงจะนำเข้าสู่การพิจารณาของวุฒิสภา ถ้าหากวุฒิสภาไม่เห็นชอบ หรือแก้ไขเพิ่มเติม ก็ให้ส่งกลับมายังสภาผู้แทนราษฎร และสภาผู้แทนราษฎรสามารถพิจารณาลงมติยืนยันได้ ต่อเมื่อพ้นระยะเวลา 180 วัน นับแต่วันที่วุฒิสภาส่่งร่างกฎหมายนั้นคืนมายังสภาผู้แทนราษฎร[[29]](#footnote-29) | - สมาชิกวุฒิสภาทุกคนสามารถตั้งกระทู้ถามรัฐมนตรีในเรื่องเกี่ยวกับการงานในหน้าที่ได้[[30]](#footnote-30) | มีอำนาจให้ความเห็นชอบกับร่างรัฐธรรมนูญแก้ไขเพิ่มเติม โดยที่ประชุมร่วมกันของรัฐสภา[[31]](#footnote-31) |
| รัฐธรรมนูญแห่งราชอาณาจักรไทย พุทธศักราช 2521  | - วุฒิสภา ไม่สามารถเสนอร่างกฎหมายได้[[32]](#footnote-32)- ร่างกฎหมายจะต้องพิจารณาจากสภาผู้แทนราษฎรก่อน ถ้าหากสภาผู้แทนราษฎรให้ความเห็นชอบแล้ว จึงจะนำเข้าสู่การพิจารณาของวุฒิสภา ถ้าหากวุฒิสภาไม่เห็นชอบ หรือแก้ไขเพิ่มเติม ก็ให้ส่งกลับมายังสภาผู้แทนราษฎร[[33]](#footnote-33) และสภาผู้แทนราษฎรสามารถพิจารณาลงมติยืนยันได้ ต่อเมื่อพ้นระยะเวลา 180 วัน นับแต่วันที่วุฒิสภาส่่งร่างกฎหมายนั้นคืนมายังสภาผู้แทนราษฎร[[34]](#footnote-34) | สมาชิกวุฒิสภาทุกคนสามารถตั้งกระทู้ถามรัฐมนตรีในเรื่องเกี่ยวกับการงานในหน้าที่ได้[[35]](#footnote-35) | มีอำนาจให้ความเห็นชอบกับร่างรัฐธรรมนูญแก้ไขเพิ่มเติม โดยที่ประชุมร่วมกันของรัฐสภา[[36]](#footnote-36) |
| รัฐธรรมนูญแห่งราชอาณาจักรไทย พุทธศักราช 2534 | - วุฒิสภา ไม่สามารถเสนอร่างกฎหมายได้[[37]](#footnote-37)- ร่างกฎหมายจะต้องพิจารณาจากสภาผู้แทนราษฎรก่อน ถ้าหากสภาผู้แทนราษฎรให้ความเห็นชอบแล้ว จึงจะนำเข้าสู่การพิจารณาของวุฒิสภา ถ้าหากวุฒิสภาไม่เห็นชอบ หรือแก้ไขเพิ่มเติม ก็ให้ส่งกลับมายังสภาผู้แทนราษฎร[[38]](#footnote-38) และสภาผู้แทนราษฎรสามารถพิจารณาลงมติยืนยันได้ ต่อเมื่อพ้นระยะเวลา 180 วัน นับแต่วันที่วุฒิสภาส่่งร่างกฎหมายนั้นคืนมายังสภาผู้แทนราษฎร[[39]](#footnote-39) | - สมาชิกวุฒิสภาทุกคนสามารถตั้งกระทู้ถามรัฐมนตรีในเรื่องเกี่ยวกับการงานในหน้าที่ได้[[40]](#footnote-40)- สมาชิกวุฒิสภาไม่น้อยกว่า 1 ใน 3 สามารถเข้าชื่อกันเพื่อเสนอญัตติขอเปิดอภิปรายทั่วไปเพื่ิอให้คณะรัฐมนตรีแถลงข้อเท็จจริงหรือแสดงความคิดเห็นเกี่ยวกับปัญหาการบริหารราชการแผ่นดิน[[41]](#footnote-41) | - สามารถเสนอแก้ไขเพิ่มเติมรัฐธรรมนูญได้ แต่ต้องเสนอร่วมกันสภาผู้แทนราษฎร โดยจะต้องมีสมาชิกวุฒิสภาและสมาชิกสภาผู้แทนราษฎรไม่น้อยกว่า 1 ใน 3 ของจำนวนสมาชิกทั้งหมดที่มีอยู่ของทั้งสองสภา[[42]](#footnote-42)- มีอำนาจให้ความเห็นชอบกับร่างรัฐธรรมนูญแก้ไขเพิ่มเติม โดยที่ประชุมร่วมกันของรัฐสภา[[43]](#footnote-43) |

1. รัฐธรรมนูญแห่งราชอาณาจักรไทย พุทธศักราช 2489 มาตรา 25 [↑](#footnote-ref-1)
2. มาตรา 24 [↑](#footnote-ref-2)
3. มาตรา 23 [↑](#footnote-ref-3)
4. มาตรา 24 [↑](#footnote-ref-4)
5. มาตรา 26 [↑](#footnote-ref-5)
6. มาตรา 22 [↑](#footnote-ref-6)
7. มาตรา 52 [↑](#footnote-ref-7)
8. มาตรา 57 [↑](#footnote-ref-8)
9. มาตรา 84 [↑](#footnote-ref-9)
10. รัฐธรรมนูญแห่งราชอาณาจักรไทย พุทธศักราช 2490 มาตรา 31 [↑](#footnote-ref-10)
11. มาตรา 60 [↑](#footnote-ref-11)
12. มาตรา 65 [↑](#footnote-ref-12)
13. มาตรา 93 [↑](#footnote-ref-13)
14. รัฐธรรมนูญแห่งราชอาณาจักรไทย พุทธศักราช 2492 มาตรา 121 [↑](#footnote-ref-14)
15. มาตรา 124 [↑](#footnote-ref-15)
16. มาตรา 129 [↑](#footnote-ref-16)
17. มาตรา 130 [↑](#footnote-ref-17)
18. มาตรา 173 [↑](#footnote-ref-18)
19. รัฐธรรมนูญแห่งราชอาณาจักรไทย พุทธศักราช 2511 มาตรา 117 [↑](#footnote-ref-19)
20. มาตรา 120 [↑](#footnote-ref-20)
21. มาตรา 120 [↑](#footnote-ref-21)
22. มาตรา 121 [↑](#footnote-ref-22)
23. มาตรา 126 [↑](#footnote-ref-23)
24. มาตรา 127 [↑](#footnote-ref-24)
25. มาตรา 128 [↑](#footnote-ref-25)
26. มาตรา 169 [↑](#footnote-ref-26)
27. มาตรา 169 [↑](#footnote-ref-27)
28. รัฐธรรมนูญแห่งราชอาณาจักรไทย พุทธศักราช 2517 มาตรา 146 [↑](#footnote-ref-28)
29. มาตรา 150 [↑](#footnote-ref-29)
30. มาตรา 157 [↑](#footnote-ref-30)
31. มาตรา 228 [↑](#footnote-ref-31)
32. รัฐธรรมนูญแห่งราชอาณาจักรไทย พุทธศักราช 2521 มาตรา 125 [↑](#footnote-ref-32)
33. มาตรา 127 [↑](#footnote-ref-33)
34. มาตรา 129 [↑](#footnote-ref-34)
35. มาตรา 136 [↑](#footnote-ref-35)
36. มาตรา 164 [↑](#footnote-ref-36)
37. รัฐธรรมนูญแห่งราชอาณาจักรไทย พุทธศักราช 2534 มาตรา 137 [↑](#footnote-ref-37)
38. มาตรา 140 [↑](#footnote-ref-38)
39. มาตรา 142 [↑](#footnote-ref-39)
40. มาตรา 149 [↑](#footnote-ref-40)
41. มาตรา 151 [↑](#footnote-ref-41)
42. มาตรา 211 [↑](#footnote-ref-42)
43. มาตรา 211 [↑](#footnote-ref-43)